钦定古今图书集成/明伦汇编/闺媛典/第029卷 > 前左骁卫兵曹参军河南独孤公故夫人京兆
## 钦定古今图书集成/明伦汇编/闺媛典/第029卷 > 前左骁卫兵曹参军河南独孤公故夫人京兆

《韦氏墓志　　　　　　　　　》“独孤及。”

夫人讳某，字某，楚王交傅孟裔孙，唐许州司马皎曾
孙，渭南县主簿憼之孙，兖州金乡县尉商伯季女，秘
书省著作郎伟，睦州刺史儧之妹。其先自彭城郡徙
京兆，从丞相贤后。九世至本州大中正穆，始有东西
眷之号。二十五世至征士敻居魏、周二代，出不降志，
处不遁俗，时人号为“逍遥公”，夫人之七世祖也。逍遥
公生民部尚书建安公世恭，建安生上大将军宋州
刺史仁，将军生给事中旅，即为许州之祢也。夫以四
言之遗直，一经之馀烈，征之高风，卓于今古。宜其秉
哲垂懿，百代不殒。地之华，望之崇，与春秋之唐、杜、范
氏，汉晋之袁杨王、谢侔其炽？大矣哉！三十八叶之明
德茂祉，降衷于夫人，故孝慈贞俭，温“惠淑慎，文敏好
礼，三者皆天机生知，不待师训而至。广德二年夏六
月归于我。衣服饮食，躬自菲薄，夙夜戒敬，致孝于荇
菜。接娣姒以谦驭，幼贱以敬。敦善劝义，恕不知，矜不
能，喜怒未尝形于容止也。其德礼所化，宗族以睦，儿
童知让，生一子，四岁而夭。大历四年夏六月癸丑，再
孕不育。乙卯殁于舒城，春秋若干。人至而不福，德备
而不寿，是天不惠于我家也。向使锡厥永年，正家承
筐，宜尔子孙，百福是享，非夫人曷归启手足之日，长
幼号咷，内外亲姻，皆行哭失声也，宜哉！”是岁九月甲
申，以輤裧裳帷迁于洛阳。十一月丁巳，安宅兆于舅
姑先茔之西南隅。恐时逝事迁，景行不贻于后，故刊
石以志卒葬，且谨而日之